fight-or-flight-responsen
Store norske leksikon,Psykologi,Evolusjonspsykologi
Fight-or-flight-responsen er en oppsummering av de funksjonelle aspektene ved frykt. Responsen ble først nevnt av Cannon i 1915. Ofte beskrives dette som fight-flight-freeze-responsen, for å ta med enda en artstypisk fryktrespons.
Fryktreaksjonen kan medføre at man forsøker å flykte (flight) eller unngå faren, men i noen situasjoner vil man forsøke å bekjempe faren (fight), og andre ganger vil det å være helt stille og ikke bevege seg (freeze) kunne være en løsning på trusselen.Fryktens funksjon er at vi skal unngå eller beskytte oss mot farer. Man kan derfor beskrive artstypiske forsvarsatferder som i stor grad bestemmes av kontekst og den konkrete faren, for eksempel frysreaksjoner i høyder der man opplever det som utrygt. Dette er utviklede forsvarssystemer som hos andre arter kan inkludere en lang rekke forskjellige spesifikke forsvarssystemer, fra blekkspruters utskillelse av blekk til enkelte fiskers endring av fasong til fugler som later som om de har brukket vingen for å lokke reven bort fra redet.I angstlidelsene ser vi i stor grad at symptomene gjenspeiler muskelspenning, fluktbehov og unngåelse. Ikke-funksjonelle atferd som skal beskytte mot ikke-reelle farer i angstlidelser omtales gjerne som sikringsatferd, og har i stor grad samme funksjon som fight-flight responsen, uten at det medfører faktisk løsning av noe reelt problem eller fare. Les mer i Store norske leksikon angst evolusjonspsykologi frykt psykologi Litteratur Cannon, W. B. (1915). Bodily changes in pain, hunger, fear, and rage: D. Appleton and company. Kennair, L. E. O., Larsen, S. M., & Kleppestø, T. H. (2020). Evolutionary Clinical Psychology. In T. K. Shackelford (Ed.), Sage Handbook of Evolutionary Psychology (Vol. 2). Thousand Oaks, CA: Sage Kennair, L. E. O., & Lindner, M. (2017). Fears and Phobias. In T. K. Shackelford & V. A. Weekes-Shackelford (Eds.), Encyclopedia of Evolutionary Psychological Science (pp. 1-4). Cham: Springer International Publishing.